Tarybos motyvų pareiškimas. Per pirmąjį svarstymą priimta Tarybos pozicija (ES) Nr. 35/2021 siekiant priimti Europos Parlamento ir Tarybos direktyvą, kuria iš dalies keičiama Direktyva 2013/34/ES, kiek tai susiję su tam tikrų įmonių ir filialų pelno mokesčio informacijos atskleidimu

(2021/C 416/02)

I. ĮVADAS

1. 2016 m. balandžio 12 d. Komisija pateikė Europos Parlamentui ir Tarybai pirmiau nurodytą pasiūlymą dėl direktyvos ( 1 )

2. Europos ekonomikos ir socialinių reikalų komitetas savo nuomonę priėmė 2016 m. rugsėjo 21 d. ( 2 )

3. Europos Parlamentas savo poziciją per pirmąjį svarstymą priėmė 2019 m. kovo 27 d. ( 3 )

4. 2021 m. kovo 3 d. pirmininkaujančiai valstybei narei buvo suteikti derybų įgaliojimai ( 4 ) . Iš viso įvyko trys trilogai.

5. 2021 m. birželio 17 d. Ekonomikos ir pinigų politikos (ECON) ir Teisės reikalų (JURI) komitetų pirmininkai išsiuntė laišką pirmininkaujančiai valstybei narei, kuriame nurodė, kad jei Taryba oficialiai perduos Parlamentui savo poziciją tokia forma, kokia pateikta to laiško priede, jie Parlamento plenariniame posėdyje rekomenduos pritarti Tarybos pozicijai be pakeitimų antrojo svarstymo Europos Parlamente metu.

II. TIKSLAS

Direktyva reikalaujama, kad specialioje ataskaitoje tam tikros tarptautinės įmonės viešai atskleistų mokamą pelno mokestį ir kitą susijusią informaciją. Šių papildomų skaidrumo reikalavimų turės laikytis tarptautinės įmonės, kurių pajamos didesnės kaip 750 mln. EUR. Pirmą kartą nustatyta, kad tų pačių ataskaitų teikimo reikalavimų, kokie taikomi ES tarptautinėms įmonėms, turės laikytis ir veiklą ES per savo patronuojamąsias įmones ir filialus vykdančios ne Europos tarptautinės įmonės.

Pasiūlymu papildomos Direktyvoje 2013/34/ES (Apskaitos direktyvoje) nustatytos esamos finansinių ataskaitų teikimo pareigos ir nekliudoma šiems reikalavimams, kiek tai susiję su jų finansinėmis ataskaitomis, pavyzdžiui, su jų metinių ataskaitų skelbimu.

Šiuo pasiūlymu nekeičiamos jau nustatytos ne finansinių ataskaitų ir sektorinių ataskaitų pagal šalis teikimo taisyklės, taikomos bankų ir gavybos bei medienos ruošos sektoriams. Tačiau į jį įtraukiama išimtis, kad būtų išvengta dvigubo ataskaitų teikimo reikalavimo taikymo bankų sektoriui, kuriam jau taikomos griežtos viešojo ataskaitų teikimo taisyklės, nustatytos ES bankininkystės teisės aktuose.

III. PER PIRMĄJĮ SVARSTYMĄ PRIIMTOS TARYBOS POZICIJOS ANALIZĖ

A. Bendra informacija

Parlamentas ir Taryba vedė derybas, kad pasiektų išankstinį susitarimą per antrąjį svarstymą, remdamiesi per pirmąjį svarstymą priimta Tarybos pozicija, kuriai Parlamentas galėtų pritarti be pakeitimų. Per pirmąjį svarstymą priimtos Tarybos pozicijos tekstas visiškai atspindi abiejų teisėkūros institucijų pasiektą kompromisą.

B. Pagrindiniai klausimai

Derybų metu teisėkūros institucijos pasiekė kompromisą 2021 m. birželio mėn. pradžioje. Pagrindiniai kompromiso, dėl kurio susitarta su Parlamentu, elementai yra šie:

— ataskaitose pateikiamos informacijos agregavimas / išskaidymas: išskaidymas nustatomas tik i) ES valstybėms narėms, ii) trečiųjų šalių mokesčių jurisdikciją turintiems subjektams, išvardytiems Tarybos išvadų dėl mokesčių tikslais nebendradarbiaujančių jurisdikciją turinčių subjektų ES sąrašo I priede, ir iii) tų pačių Tarybos išvadų II priede nurodytiems trečiųjų šalių mokesčių jurisdikciją turintiems subjektams per paskutinius dvejus metus iš eilės;

— apsaugos sąlyga: teisėkūros institucijos susitarė išlaikyti 5 metų trukmės apsaugos laikotarpį;

— skelbtina informacija: dėl šio klausimo buvo susitarta remiantis peržiūrėtais Tarybos įgaliojimais;

— bendrasis šablonas, elektroninio ataskaitų teikimo formatas ir informacijos skelbimas: dėl šio klausimo buvo susitarta remiantis peržiūrėtais Tarybos įgaliojimais;

— peržiūros nuostata: teisėkūros institucijos susitarė, kad Komisija pateiks ataskaitą praėjus 4 metams po perkėlimo į nacionalinę teisę datos;

— teisės aktų nustatytą auditą atliekančio auditoriaus ataskaita: teisėkūros institucijos susitarė, kad auditorius gali atlikti tik faktinį ataskaitos paskelbimo, o ne jos turinio patikrinimą;

— perkėlimo į nacionalinę teisę laikotarpis: nustatytas 18 mėnesių perkėlimo į nacionalinę teisę laikotarpis.

IV. IŠVADA

Tarybos pozicija visiškai atspindi kompromisą, pasiektą Europos Parlamento ir Tarybos derybų metu, padedant Komisijai. Šis kompromisas patvirtintas 2021 m. birželio 17 d. Ekonomikos ir pinigų politikos (ECON) ir Teisės reikalų (JURI) komitetų pirmininkų laišku, adresuotu Nuolatinių atstovų komiteto pirmininkui. Šiame laiške ECON ir JURI komitetų pirmininkai nurodo, kad jie ECON ir JURI komitetų nariams, o vėliau ir plenariniame posėdyje rekomenduos per antrąjį svarstymą Europos Parlamente pritarti per pirmąjį svarstymą priimtai Tarybos pozicijai be pakeitimų, abiejų institucijų teisininkams lingvistams patikrinus tekstą.

(1) Dok. 7949/16.

(2) Dok. 12641/16.

(3) Dok. P8_TA(2019)0309.

(4) Dok. 6399/21.